Zs. Simon, poslanec: (2009-09-08):
Teraz vážne. K tomuto návrhu zákona, alebo zámeru. Nepochybujem o tom, že reforma štátnej správy, ktorá má za cieľ spoločný výber daní, cla a odvodov, je dobrou myšlienkou. Je treba zjednodušiť. Ale prečo, pán minister, ísť cestou vzdialenie sa občanom, a to na základe rozhodnutia úradníka, štátneho úradníka, opakujem? Kolegyne, kolegovia, keď si niekto zriadi jednoduchú živnosť v ktoromkoľvek okresnom mieste, kde má na to vytvorené podmienky, bude musieť prísť do sídla daňového úradu kraja, pretože len na úrovni kraja budú daňové úrady s právnou subjektivitou, ktoré rozhodnú o pridelení daňového čísla. Vysunuté pracoviská alebo iné detašované formy nemajú právnu subjektivitu a zákon na ich právnu subjektivitu nepamätá. Sme si toho vedomí, či každý živnostník ovláda prácu s počítačom? V každej dedine je prístup k internetu? Každý si môže všetko vybaviť prostredníctvom elektronickej komunikácie? No asi nie. Ale najpodstatnejšie na tomto návrhu, dámy a páni, je zmena filozofie prístupu, zriaďovania, resp. rušenia štátnych úradov s právnou subjektivitou v tejto krajine. Pán minister a vláda nám predložila návrh zákona, ktorý spočíva v tom, že daňové úrady s právnou subjektivitou už nebude určovať Národná rada, nebude potrebná na to politická zhoda, nebudú ďalekosiahle diskusie v sieni Národnej rady, ale stačí rozhodnutie generálneho riaditeľa daňového úradu, ktorého menuje a odvolá minister financií. To znamená, že keď kedykoľvek generálny riaditeľ daňového úradu sa rozhodne, tak bez akýchkoľvek problémov povie, že od zajtrajšieho dňa zaniká Daňový úrad v Čadci, Stropkove, Svidníku, vo Fiľakove, v Revúcej, Žiari nad Hronom, Novej Bani, Kežmarku, Svite. Kde? Kto to určí? Aké bude postavenie týchto obcí a občanov? Akú budú mať dostupnosť? Áno, pán minister, určite budete argumentovať tým, že môže zriadiť pracoviská. Môže zostať všetkých 101 pracovísk. Ale nemusia. Pýtam sa, pán minister, čo vás natoľko súri, že nestačí o takomto dôležitom rozhodnutí, aby rozhodovala Národná rada po voľbách v roku 2010, keď má vstúpiť do platnosti až od 1. januára 2012? Dámy a páni, kolegyne, kolegovia, táto vláda nám predkladá návrh, ako sa vzdialiť občanom. Zo 101 miest, kde sú dnes daňové úrady s právnou subjektivitou, zostane 8 plus 1. To je bližšie k občanovi? Živnostník, ktorý bude musieť cestovať do sídla kraja 120, 130 km, pretože to nie je zriedkavé, aby si vybavil na daňovom úrade svoje veci, určite to ocení. Len je treba, aby vedel, že kto takýto návrh predložil do Národnej rady a kto ho snaží presadiť a kto ho presadil. Prečo to hovorím? Zaužívaná prax je, že daňový úrad si zavolá podnikateľov, povie, že doneste nám podklady na kontrolu dňa toho a toho do sídla daňového úradu. Pokiaľ vám to povedia, že máte to doniesť z Revúcej alebo z Tornale do Banskej Bystrice, bude to zaujímavé. A chcem len poukázať na jeden fakt, nad ktorým celá spoločnosť, ak si len prebehne a v ére zastrašovania niet sa čomu čudovať, Všeobecná zdravotná poisťovňa sústreďuje svoje sily do krajských miest. Povedia, že 6 pozícií premiestnime z Rimavskej Soboty do Banskej Bystrice. Aj s ľuďmi. Pri úrovni komunikačnej siete, ktorá je v kraji, je takmer nemožné, aby títo ľudia trvalo dochádzali do Banskej Bystrice. Aby si zabezpečili ubytovanie v Banskej Bystrici na týždeň, to platové zabezpečenie im nedáva priestor na to, aby si toto vedeli zabezpečiť. Čo sa stane? No jednoducho títo ľudia skôr či neskôr prestanú chodiť do Banskej Bystrice, rozšíria rady nezamestnaných v Rimavskej Sobote, ale naopak, v Banskej Bystrici, kde je oveľa nižšia miera nezamestnanosti, vytvoríme ďalších 6 pracovných pozícií. To isté sa dá očakávať aj v prípade daňových úradov. Nehovoriac o tom, že znižovať rozsah daňových úradov, keď chce vláda sústrediť výber daní, cla a odvodov, je nereálna. Preto aj v ďalšom legislatívnom procese sa opätovne budem vracať k návrhom, ktoré som predložil aj na rokovaní, aby o tomto návrhu Národná rada nerokovala, resp. aby začala rokovať o tom len Národná rada po parlamentných voľbách v roku 2010 a nech nesie za to politickú zodpovednosť, že sa vzdiali od občanov. Keď nie, dovtedy je treba povedať, že táto vláda predkladá návrhy, ktoré smerujú k občanom čím ďalej a čím väčšia koncentrácia moci do rúk jednej osoby, ako v ére pred rokom 1989, je asi tou prirodzenou cestou a dovoľte, aby som povedal, že takýto prístup pre mňa nie je prípustný. Ďakujem.